РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/327-14

24. октобар 2014. године

Б е о г р а д

ЗАПИСНИК

ШЕСТЕ СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 24. ОКТОБРА 2014. ГОДИНЕ

Седница је почела у 11,00 часова.

Седницом је председавaо др Бранислав Блажић, председник Одбора.

Седници су присуствовали чланови Одбора: Владимир Петковић, Адриана Анастасов, Бобан Бирмачевић, Јездимир Вучетић, Соња Влаховић, Гордана Зорић, Виолета Лутовац, Гордана Топић, Ивана Динић, Нада Лазић и Иван Карић.

Седници нису присуствовали чланови Одбора: Ивана Стојиљковић, Дејан Николић, Ђорђе Косанић, Момо Чолаковић и Шаип Камбери.

Поред чланова Одбора, седници је на „Зеленој столици“ присуствовала и Јелена Мићић из Центра модерних вештина.

На предлог председника Одбора, једногласно, усвојен је следећи:

Д н е в н и р е д :

1. Одређивање члана Радне групе за разматрање представки из делокруга рада Одбора;

2. Предлози за организовање јавних слушања;

3. Разно.

Пре преласка на прву тачку дневног реда, већином гласова (девет гласова за и један члан одбора није гласао) усвојен је Записник Пете седнице Одбора за заштиту животне средине, одржане 5. септембра 2014. године.

Прва тачка дневног реда: **Одређивање члана Радне групе за разматрање представки из делокруга рада Одбора**

Председник Одбора др Бранислав Блажић обавестио је Одбор да је Марија Стевановић поднела оставку на функцију народног посланика, а с обзиром да је она била члан Радне групе за разматрање представки из делокруга рада Одбора, констатовао је да је потребно одредити новог члана радне групе.

За члана Радне групе за разматрање представки из делокруга рада Одбора одређен је члан Одбора Јездимир Вучетић.

Друга тачка дневног реда - **Предлози за организовање јавних слушања**

Председник Одбора др Бранислав Блажић подсетио је Одбор о плану да се крајем септембра 2014. године организује прво у низу јавних слушања посвећених управљању отпадом у Републици Србији. С обзиром на то да се каснило са израдом ЦЕДЕФ-ове публикације, која је резултат седам јавних дебата које је ЦЕДЕФ на тему управљања отпадом организовао крајем прошле и током ове године, ни Одбор није одржао планирана јавна слушања. Пошто је ЦЕДЕФ-ова публикација достављена свим члановима Одбора мејлом у електронском облику, председник Одбора је сугерисао члановима да је прочитају, јер може да послужи као добра припрема за јавна слушања која ће Одбор на ову тему организовати.

Предложио је да Одбор организује серију од четири јавна слушања, са следећим темама:

1. Управљање комуналним отпадом у Републици Србији,

2. Управљање индустријским отпадом и третман опасног отпада у Републици Србији,

3. Депоније у Републици Србији и

4. Рециклажа у Републици Србији.

Указао је на потребу да Одбор, по завршеним јавним слушањима, када се ова широка тема добро размотри, донесе закључке, који би представљали смерницу, стратегију, односно обавезујуће путоказе за надлежно министарство, али и одређену врсту притиска да се почне са решавањем проблема који у овој области постоје. На јавна слушања Одбор ће позвати много компетентних гостију и добиће информације о томе шта се дешавало у последњих неколико година на плану управљања отпадом, као и информације о томе како се ова питања решавају у другим државама. Истакао је значај ове теме у контексту преговарачког поглавља 27. Указао је на то да се не сме остати на томе да Одбор донесе закључке, већ је неопходно да се прати спровођење тих закључака, који ће представљати оперативни план, који је могуће спровести како би се поправило стање у овој области.

Предложио је да се прво у низу јавних слушања на тему: Управљање комуналним отпадом у Републици Србији одржи 7. новембра 2014. године, у Малој сали у Дому Народне скупштине, са почетком у 11,00 часова, као и да се на ово јавно слушање позову представници:

- Министарства пољопривреде и заштите животне средине,

- Секретаријата за заштиту животне средине Града Београда,

- Секретаријата за Комуналне и стамбене делатности Града Београда,

- Покрајинског секретаријата за урбанизам, градитељство и заштиту животне средине АП Војводина,

- Сталне конференције градова и општина,

- Делегације Европске уније у Републици Србији,

- Мисије ОЕБС у Србији,

- Привредне коморе Србије,

- Централно европског форума за развој ЦЕДЕФ,

- Удружења рециклера Србије,

- Пословног удружења комуналних предузећа КОМДЕЛ,

- ЈКП Дубоко из Ужица,

- ЈКП Региналне деопније Срем-Мачва,

- Регионалне депоније Суботица,

- Регионалног центра за управљање отпадом Еко-Тамнава, као и

- академске стручњаке са универзитета у Београду и Новом Саду и

- представнике невладиних организација које се баве овом темом.

Предложио је да се о датумима осталих јавних слушања Одбор договори накнадно, у складу са динамиком рада Народне скупштине.

У дискусији, која је уследила, учествовали су: Бобан Бирманчевић, Нада Лазић, Иван Карић и Владимир Петковић.

Чланови Одбора подржали су предлог председника Одбора. Истакнуто је да је потребно да јавно слушање буде увод у нешто што може резултирати и предлогом за измену и допуну закона или доношењем подзаконског акта, али да Одбор коначно учини нешто конкретно, у сарадњи са министром и председником Владе, како би се ова област боље уредила. Указано је на потребу за радикалнијим искораком у управљању комуналним отпадом у Србији.

Дат је пример закаснелог и неадекватног одговора на посланичко питање постављено Министарству саобраћаја, 29. јула 2014. године, које се односило на проблем настанка дивље депоније на ауто-путу Београд-Нови Сад, преко пута грађевинских објеката „Иван Милутиновић“, као и шта ради саобраћајна инспекција на спречавању настајања ове депоније. Указано је на то да ни народни посланик, члан Одбора за заштиту животне средине, не може да добије адекватан и благовремен одговор. Скренута је пажња на то да у нашој земљи и даље спровођење закона зависи од политичке воље. Из тог разлога је добро да Одбор отвара овакве теме, као и да се све медијски добро пропрати. Предложено је да Одбор обиђе дивље депоније. Још једном је скренута пажња на проблем са којим се срећу инспекције, пошто изађу на терен и напишу записник, а затим и поднесу кривичну пријаву, која затим не дође на ред, јер ни судије нису адекватно обучене. Предложено је да се одбор позабави и питањем ветрозаштитних појасева, уз путеве у Војводини, јер се ништа није по том питању предузело. Дат је предлог да се једно јавно слушање посвети и питању пошумљавања голети.

Свим члановима Одбора мејлом је прослеђена иницијатива Ивана Карића за организовање јавног слушања на тему „Климатске промене као реалност у Србији и ЕУ – изазови, одговори, могућности“. Договорено је да се јавно слушање на ову тему организује у фебруару следеће године.

Предложено је да се посебна пажња на јавним слушањима посвети и регионалним депонијама, као и, ако је могуће, да се на јавно слушање посвећено климатским променама позову и посланик Европског парламента из Хрватске који је задужен за заштиту животне средине и климатске промене и заменик министра из Македоније, јер имају европско искуство у изради стратегије адаптације на климатске промене.

Одбор је обавештен о далеководу који повезује Лештане и Мирјево (подизање напонског нивоа са 200 на 400 кило волти), којим се Одбор бавио на основу петиције грађана, као и о изградњи трафо-станице на Новом Београду, која је била предмет једног посланичког питања. Указано је на то да су извршена мерења од стране Института „Никола Тесла“ која су показала да максималне јачине магнетне индукције испред стабилних објеката на растојању од 10 метара од трафо-станице износи 0,531 микро тесла, док референтна гранична вредност за јавну безбедност износи 40 микро тесли, односно максимална измерена јачина електричног поља износи 0,013 киловот метра, а референтна гранична вредност за јавну безбедност износи 2 киловолт метра. Напоменуто је да постоје два таква објекта у центру града – у Господар Јевремовој улици и Улици Проте Матеје (две трафо станице напонског нивоа 110 на 10 киловолти у којима раде запослени у ЕПС-у, а на Славији се налази и командни оперативни центар). На основу свега изнетог, у извештају је наведено да овакви објекти немају утицаја на животну средину и објекти су урађени по највишим стандардима.

Одбор је једногласно (нови члан Одбора Гордана Топић из техничких разлога није могла да гласа у систему е-парламента, али је усмено саопштила да је за предлог) донео одлуку о организовању четири јавна слушања на тему управљања отпадом у Републици Србији, од којих ће прво на тему: Управљање комуналним отпадом у Републици Србији бити одржано 7. новембра 2014. године, у малој сали у Дому Народне скупштине, са почетком у 11,00 часова.

Трећа тачка дневног реда - **Разно**

Члан Одбора Нада Лазић обавестила је Одбор да је на седници Народне скупштине поставила питање о руднику антимона Столице, где је дошло до оштећења бране и вода је односила јаловину, па је дошло до њеног изливања, због чега је у Дрини код Бадовинаца регистрована појава тешких метала. Осврнула се на Извештај надлежног министраства о депонијама опасног отпада, који је Одбор затражио и који је достављен, наводећи да је у том извештају написано да у поплавама није дошло до контакта са водом значајнијих количина опасних материја. Навела је да је због изливања јаловине у руднику Столице загађење дошло до реке Дрине и да прети опасност да загађење доспе и у реку Саву и Дунав. Истакла је да је у овом случају загађења најопаснији седимент, талог који ће трајно остати на појединим местима и који ће касније емитовати штетне опасне материје. У извештају је написано да ће бити формирана Комисија која ће се бавити овим питањем. Предложила је да се на једну од наредних седница Одбора позову представници Министарства пољопривреде и заштите животне средине и Агенције за заштиту животне средине, од којих ће се затражити да поднесу извештај о ситуацији са овим рудником, као и о свим другим местима која су била угрожена на сличан начин у поплавама. Поставила је питање које ће се мере предузети да се заустави отицање тог муља. Општине Лозница и Крупањ су се жалиле јер је живи свет након овог истицања јаловишта мртав и тражиле одговоре на питање шта ће поводом тога бити предузето. Споменуто је да ће се тражити донаторска средства за санацију штете која је настала од овог рудника. Истакла је да се грађанима мора дати истинита информација, након спроведене стручне експертизе, о чијим резултатима Министарство треба да обавести Одбор. На тај начин би се предупредило ширење дезинформација кроз медије, као и незадовољство грађана.

Председник Одбора констатовао је да је ова тема таква да заслужује да јој се посвети седница Одбора.

Члан Одбора Јездимир Вучетић подсетио је Одбор да је на овај акутни еколошки проблем већ скретао пажњу, посебно на проблем са рудником антимона у Костајнику. Обавестио је Одбор да је интервенисао да Завод за јавно здравље у Шапцу изврши мерења и у сливу реке Јадра и Дрине. У септембру је добио извештај Завода, у коме је написано да је у свим тим рекама (речица испод депоније, река Коренита, река Јадар и река Дрина) забележено велико прекорачење дозвољених вредности гвожђа, олова, арсена, антимона, што доводи до велике опасности од контаминације земљишта у сливовима ових река. Скренуо је пажњу на велику диспропорцију између донетих закона, обавеза инспектората и ефеката који се одраде у области екологије. Истакао је да је овај случај тест који ће показати да ли Скупштина само декларативно врши контролу рада извршних органа или је то заиста тако. Навео је да се много локација на којима се налазе опасне материје нису споменуте у Извештају надлежног министарства.

Члан одбора Иван Карић скренуо је пажњу на притужбе да се између Шапца и Обреновца, и са сремске и са мачванске стране, врши излов рибе струјом и динамитом и рекао да би тим проблемом могла да се бави Радна група за представке.

Седница је завршена у 11,40 часова.

СЕКРЕТАР ПРЕДСЕДНИК

Милица Башић др Бранислав Блажић